GIFT ย้ายเข้า SET ปูทางลุยธุรกิจพลังงาน
GIFT กำไรปี 58 อยู่ที่ 90.15 ลบ. เติบโต 19% จากปีก่อนมีกำไร 75.54 ลบ. แจกปันผล 0.07 บ./หุ้น XD 25 เม.ย.59 กำหนดจ่ายปันผล 18 พ.ค.59 เตรียมย้ายเข้า SET ลุยธุรกิจพลังงาน
25 ก.พ. 2559

บริษัท แกรททิทูด อินฟินิท จำกัด (มหาชน) หรือ GIFT และบริษัทย่อย รายงานผลการดำเนินงานประจำปี 58 สิ้นสุดวันที่ 31 ธ.ค.58 มีกำไรสุทธิ 90.15 ล้านบาท หรือ 0.30 บาทต่อหุ้น เพิ่มขึ้น 19% จากปีก่อนที่มีกำไรสุทธิ 75.54 ล้านบาท หรือ 0.25 บาทต่อหุ้น
นอกจากนี้บริษัทได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 31 ธ.ค. 2558 เป็นเงินสดจำนวน 0.07 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 25 เม.ย. 2559 และกำหนดจ่ายเงินปันผลในวันที่ 18 พ.ค. 2559
ขณะที่บริษัทเตรียมนำหุ้นย้ายจากตลาดหลักทรัพย์ เอ็ม เอ ไอ (mai) เข้าไปซื้อขายในตลาดหลักทรัพย์แห่งประเทศไทย (SET) โดยในอนาคตบริษัทมีแผนที่จะดำเนินธุรกิจเกี่ยวกับกิจการสำรวจ ขุดเจาะ ผลิตน้ำมัน พลังงานไฟฟ้า และพลังงานทดแทนอื่นๆ รวมทั้งจำหน่ายพลังงานให้กับหน่วยงานของรัฐ รัฐวิสาหกิจและเอกชน
ขณะเดียวกันที่ประชุมคณะกรรมการบริษัท มีมติอนุมัติแผนการลงทุนในการจัดตั้งบริษัทย่อยเพื่อจำหน่ายอุปกรณ์ที่ใช้ในโรงกลั่นน้ำมันและโรงไฟฟ้า ชื่อ บริษัท ลิจิท จำกัด โดยจดทะเบียนจัดตั้งภายในเดือน ก.พ.นี้ ประเภทกิจการ จำหน่ายอุปกรณ์ที่ใช้ในโรงกลั่นน้ำมันและโรงไฟฟ้า ทุนจดทะเบียน 10,000,000 บาท ประกอบด้วยหุ้นสามัญ 100,000 หุ้น มูลค่าที่ตราไว้หุ้นละ 100 บาท
โดยบริษัทจะถือหุ้นในบริษัทย่อยสัดส่วนไม่น้อยกว่าร้อยละ 69.99 ของทุนจดทะเบียนและทุนชำระแล้ว ส่วนที่เหลือทั้งหมดถือโดยบุคคลที่ไม่เข้าข่ายบุคคลเกี่ยวโยงกับบริษัท โดยบริษัทจะส่งกรรมการบริษัทเข้าเป็นกรรมการบริษัทย่อยไม่น้อยกว่า 5 คน ซึ่งการลงทุนจะใช้กระแสเงินสดภายในของบริษัท
อนึ่ง GIFT เป็นผู้ดำเนินธุรกิจจัดหา พัฒนาและจัดจำหน่ายเคมีภัณฑ์ชนิดพิเศษ (Specialty Chemical) สำหรับใช้ในอุตสาหกรรมต่างๆ เช่น อุตสาหกรรมเครื่องสำอาง สี พลาสติกและบรรจุภัณฑ์และเวชภัณฑ์ เป็นต้น โดยเคมีภัณฑ์ชนิดพิเศษถูกนำไปใช้ในกระบวนการผลิตที่มีความต้องการใช้งานเฉพาะทาง และใช้ในการสร้างคุณลักษณะพิเศษของสินค้าที่ผลิต